‘ઓહો…! બેટા તું?’ સંધ્યાકર્મ પૂરું કરીને બહાર આવેલા વાઘા સ્વામીએ ધ્યાનસ્થ બેઠેલી આ દીકરીને પ્રથમ નજરે પિછાણી લીધી : ‘આ તો પૂર્વાશ્રમના મારા કાંટોડિયા ગામના, મારા જ ગોહિલ કુળના ગેમુભા ગોહિલનાં દીકરી મોંઘી…મોંઘીબા!’ કાંટોડિયા ગામના ગેમુભા ગોહિલને ઘેર જ્યારે આ બાળકીનો જન્મ થયો ત્યારે એની જાણ વાઘા સ્વામીને થઇ. પારદર્શક હૈયાના આ પુનિત સંતના અંતરમાં બાળકીના ભાવિનો અણસાર આવી ગયો હતો! કંટોડિયામાંથી થોડાક દિવ્યાત્માઓ સિહોરની જગ્યામાં સમર્પિત થવાના હતા એમાંથી એકાદ બાળકીનો ચહેરો પણ ક્યારેક વાઘા સ્વામીના ધ્યાનધારણામાં ચમકી જતો હતો.